SK Úradný vestník Európskej únie C 72/3

STANOVISKO KOMISIE

z 26. februára 2015

k návrhu zmeneného nariadenia Európskej centrálnej banky o štatistike držby cenných papierov

(2015/C 72/02)

Úvod

Komisia dostala 15. januára 2015 žiadosť od Európskej centrálnej banky (ECB) o stanovisko k návrhu zmeneného nariadenia o štatistike držby cenných papierov.

Komisia víta túto žiadosť a uznáva, že ECB tak koná v súlade so svojou povinnosťou konzultovať s Komisiou o návrhoch nariadení ECB vždy, keď existuje spojitosť so štatistickými požiadavkami Komisie, ako je stanovené v článku 5 ods. 2 nariadenia Rady (ES) č. 2533/98 o zbere štatistických informácií Európskou centrálnou bankou (1), a to s cieľom zaručiť jednotnosť potrebnú pri tvorbe štatistiky, ktorá spĺňa príslušné požiadavky ECB a Komisie na informácie. Dobrá spolupráca medzi ECB a Komisiou je prospešná pre obe inštitúcie, ako aj pre používateľov a respondentov, keďže umožňuje efektívnejšiu tvorbu európskej štatistiky.

Komisia uznáva dôležitosť primeraných údajov a štatistík pre prudenciálny dohľad nad finančnými inštitúciami s cieľom monitorovať objem držby cenných papierov a jej pohyby – vnútroštátne aj cezhraničné – ako aj typ nástrojov. Komisia okrem toho súhlasí s hodnotením, ako sa uvádza v odôvodnení 3 návrhu nariadenia, že dynamika šírenia rizika nemohla byť správne posúdená počas finančnej krízy, okrem iného z dôvodu nedostatku podrobných údajov o dvojstranných expozíciách voči rizikám a kanáloch prenosu.

Komisia preto vzhľadom na jej úlohu pri podpore dohľadu nad finančnými inštitúciami a trhmi plne podporuje zásadu vytvorenia databázy jednotlivých cenných papierov vrátane informácií o prepojeniach medzi jednotlivými výrobnými odvetviami. Okrem toho takéto údaje, ktoré poskytujú veľmi vysokú mieru presnosti, môžu slúžiť na mnohé ďalšie štatistické účely, aj vzhľadom na ich začlenenie do iných súborov štatistických informácií a ich spoločných definícií alebo ich prepojenie s takýmito súbormi a definíciami. V tejto súvislosti Komisia s uspokojením konštatuje, že návrh zmeneného nariadenia ECB o štatistike držby cenných papierov náležite zohľadňuje nový európsky systém účtov (ESA 2010) zavedený nariadením Európskeho parlamentu a Rady (EÚ) č. 549/2013 z 21. mája 2013 o európskom systéme národných a regionálnych účtov v Európskej únii (2).

Pripomienky k legislatívnemu návrhu a navrhované zmeny

Cieľom návrhu zmeneného nariadenia ECB o štatistike držby cenných papierov je predovšetkým zaviesť priame vykazovanie poisťovacích korporácií. Komisia víta zvýšenie miery pokrytia údajov, ku ktorému by malo dôjsť, keďže poisťovacie korporácie sú významní držitelia cenných papierov.

Komisia si je vedomá, že je potrebné obmedziť, pokiaľ je to možné, spravodajské zaťaženie inštitucionálnych jednotiek na štatistické účely. Podľa tohto navrhovaného právneho predpisu vzala ECB do úvahy skutočnosť, že údaje sa budú od poisťovacích korporácií zbierať v rámci smernice Európskeho parlamentu a Rady 2009/138/ES z 25. novembra 2009 o začatí a vykonávaní poistenia a zaistenia (Solventnosť II) (3).

Podrobný prehľad o finančnom sektore, ktorý sa takto získa, bude mať tiež význam v rôznych fázach finančnej regulácie, napr. v súvislosti s posudzovaniami vplyvu priloženými k legislatívnym návrhom Komisie, ako aj v súvislosti s následnými preskúmaniami existujúcich právnych predpisov uvedených v návrhu nariadenia. V tejto súvislosti si Komisia vyhradzuje, aby po nadobudnutí účinnosti revidovaných spravodajských povinností mohla vykonať posúdenie toho, či sú štatistiky vhodné na daný účel aj z hľadiska týchto dôležitých použití pri tvorbe a revízii existujúcich a budúcich predpisov finančnej regulácie.

Vo všeobecnosti by sa úvodné ustanovenia na začiatku preambuly („so zreteľom na“) mali zosúladiť s dohodnutou medziinštitucionálnou praxou, a teda by sa mali obmedziť na právny základ (t. j. ustanovenia, ktorými sa inštitúcii v skutočnosti udeľuje právomoc prijať predkladaný akt) a v prípade potreby na odkazy na návrh, postup a stanoviská. Pokiaľ ide o právny základ, mal by sa teda za všeobecným odkazom na Zmluvu o fungovaní Európskej únie uviesť len odkaz na článok 5 ods. 1 a článok 6 ods. 4 nariadenia (ES) č. 2533/98. Za právny základ návrhu nariadenia ECB nemožno považovať ani článok 5 štatútu ESCB a ECB, ani nariadenie (EÚ) č. 549/2013, smernicu Európskeho parlamentu a Rady 2014/65/EÚ (4), smernicu Európskeho parlamentu a Rady 2013/36/EÚ (5) alebo uvedené nariadenia ECB. Ak sa odkazy na tieto ďalšie ustanovenia a nástroje považujú za užitočné na správne porozumenie normatívnych ustanovení návrhu nariadenia ECB, môžu sa uviesť v odôvodneniach.

Záver

Komisia podporuje návrh zmeneného nariadenia o ECB, keďže vďaka nemu by bol k dispozícii ucelenejší súbor údajov o držbe cenných papierov, čo je pre zainteresované strany vrátane samotnej Komisie veľmi dôležité.

V Bruseli 26. februára 2015 Za Komisiu Marianne THYSSEN člen Komisie

(1) Ú. v. ES L 318, 27.11.1998, s. 8.

(2) Ú. v. EÚ L 174, 26.6.2013, s. 1.

(3) Ú. v. EÚ L 335, 17.12.2009, s. 1.

(4) Ú. v. EÚ L 173, 12.6.2014, s. 349.

(5) Ú. v. EÚ L 176, 27.6.2013, s. 338.